ข้อบัญญัติองค์การบริหารส่วนตำบลนางรำ เรื่อง การลดหย่อนภาษีบำรุงท้องที่ พ.ศ. 2554
ข้อบัญญัติองค์การบริหารส่วนตำบลนางรำ
ข้อบัญญัติองค์การบริหารส่วนตำบลนางรำ
เรื่อง
การลดหย่อนภาษีบำรุงท้องที่
พ.ศ. ๒๕๕๔[๑]
 

โดยที่เป็นการสมควรตราข้อบัญญัติองค์การบริหารส่วนตำบลว่าด้วยการลดหย่อนภาษีบำรุงท้องที่ในเขตองค์การบริหารส่วนตำบลนางรำ

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่
พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ.
๒๕๔๓
องค์การบริหารส่วนตำบลนางรำโดยได้รับความเห็นชอบจากสภาองค์การบริหารส่วนตำบลนางรำ
และนายอำเภอประทาย จึงตราข้อบัญญัติองค์การบริหารส่วนตำบลไว้ ดังต่อไปนี้

ข้อ ๑ ข้อบัญญัติองค์การบริหารส่วนตำบลนี้เรียกว่า
ข้อบัญญัติองค์การบริหารส่วนตำบลนางรำ เรื่อง การลดหย่อนภาษีบำรุงท้องที่
พ.ศ. ๒๕๕๔

ข้อ ๒ ข้อบัญญัติองค์การบริหารส่วนตำบลนี้
ให้ใช้บังคับในเขตองค์การบริหารส่วนตำบลนางรำนับแต่วันที่ได้ปิดประกาศไว้โดยเปิดเผย
ณ ที่ทำการองค์การบริหารส่วนตำบลนางรำ

ข้อ ๓ นับแต่วันที่ข้อบัญญัติฉบับนี้มีผลบังคับใช้เป็นต้นไป
บรรดากฎ ระเบียบ
ข้อบัญญัติองค์การบริหารส่วนตำบลอื่นใดในส่วนที่ได้ตราไว้แล้วในข้อบัญญัตินี้
หรือซึ่งขัดแย้งกับข้อบัญญัติองค์การบริหารส่วนตำบลฉบับนี้
ให้ใช้ข้อบัญญัติองค์การบริหารส่วนตำบลฉบับนี้แทน

ข้อ ๔ ในข้อบัญญัติองค์การบริหารส่วนตำบลนี้
ที่ดิน หมายความว่า
พื้นที่ดินและให้หมายความถึง พื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดา หรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน

ข้อ ๕ บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลนางรำ
และใช้ที่ดินนั้นเป็นที่อาศัยของตน เป็นที่เลี้ยงสัตว์ของตน
หรือประกอบกสิกรรมของตนให้ลดหย่อนไม่ต้องเสียภาษีบำรุงท้องที่จำนวนสามไร่
กรณีเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลนางรำ
และใช้ที่ดินนั้นเป็นที่อาศัยของตน เป็นที่เลี้ยงสัตว์ของตน
หรือประกอบกสิกรรมของตน
มีเนื้อที่ดินไม่ถึงสามไร่ให้ลดหย่อนไม่ต้องเสียภาษีบำรุงท้องที่ตามจำนวนเนื้อที่ดินที่มีอยู่จริง
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานที่การค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๖ บรรดาข้อบัญญัติ
ระเบียบและคำสั่งอื่นใดในส่วนที่มิได้ตราไว้ในข้อบัญญัตินี้ ให้บังคับตามพระราชบัญญัติภาษีบำรุงท้องที่
พ.ศ. ๒๕๐๘ และกฎหมายอื่นที่เกี่ยวข้อง

ข้อ ๗ ให้นายกองค์การบริหารส่วนตำบลนางรำมีหน้าที่รักษาการให้เป็นไปตามข้อบัญญัติองค์การบริหารส่วนตำบลนี้
และให้มีอำนาจออกระเบียบ ข้อบังคับ หรือคำสั่ง
เพื่อปฏิบัติการให้เป็นไปตามข้อบัญญัติองค์การบริหารส่วนตำบลนี้


ประกาศ
ณ วันที่ ๒๘ มีนาคม พ.ศ. ๒๕๕๔
บัญญัติ
ยางนอก
นายกองค์การบริหารส่วนตำบลนางรำ











ปริยานุช/ผู้จัดทำ
๒๒ สิงหาคม
๒๕๕๔

ณัฐวดี/ตรวจ
๒๒ สิงหาคม
๒๕๕๔

















































[๑] ราชกิจจานุเบกษา
เล่ม ๑๒๘/ตอนที่ ๑๑๒ ง/หน้า ๑๙๘/๔ สิงหาคม ๒๕๕๔